钦定古今图书集成/理学汇编/学行典/第268卷 > 杜生
## 钦定古今图书集成/理学汇编/学行典/第268卷 > 杜生

按《宋史隐逸传》：“杜生者，颍昌人，不知其名，县人呼为
杜五郎。所居去县三十里，有屋两间，与其子并居。前
有空地丈馀，即为篱门，生不出门者三十年。黎阳尉
孙轸往访之，其人颇洒落，自陈村人无所能，官人何
为见顾。轸问所以不出门之故，因笑曰：‘以告者过也’。
指门外一桑曰：‘忆十五年前，亦曾纳凉其下，何为不
出？但无用于时，无求于人，偶自不出耳，何足尚哉’！”问
所以为生，曰：“昔时居邑之南，有田五十亩，与其兄同
耕。迨兄子娶妇，度所耕不足赡，乃尽以与兄，而携妻
子至此。蒙乡人借屋，遂居之，惟与人择日，又卖医药
以给餰粥，亦有时不继。后子能耕，荷长者见怜，与田
三十亩，使之耕，尚有馀力，又为人佣”耕，自此食足。乡
人贫，以医术自业者，多念己食既足，不当更兼他利，
由是择日卖药，一切不为。问常日何所为？曰：“端坐耳，
颇观书否？”曰：“二十年前，曾有人遗一书策，无题号，其
间多说浮名经，当时极爱其议论，今忘之，并书亦不
知所在矣。”时盛寒，布袍草𪨗，室中枵然，而气韵闲旷，
言词精简，盖有道之士也。问其子之为人，曰：“村童也。”
然性质甚淳厚，不妄言，不敢嬉，惟闲一至县，买盐酪
可数行迹，以待其归，径往径还，未尝旁游一步也。轸
嗟叹留连久之，乃去。后至延安幕府，为沈括言之，括
时理军书，迨夜半疲极未卧，闻轸谈及此，乃顿忘其
劳。